Tronkbewaarder sterf tydens gyselaardrama | Maroela Media
Tronkbewaarder sterf tydens gyselaardrama
'n Vroulike tronkbewaarder van Goedemoed-gevangenis is dood toe sy met 'n skerp voorwerp aangeval is.
Brig. Motantsi Makhele, provinsiale woordvoerder van die polisie in die Vrystaat, het in 'n verklaring gesê die vrou en nog 'n vroulike kollega is Vrydag omstreeks 15:30 gyselaar gehou in 'n kantoor by die korrektiewe sentrum.
"Volgens inligting het 'n gevangene, wat besig was met skoonmaakwerk, albei beamptes in 'n kantoor in gedwing en homself saam met hulle in die kantoor toegesluit. Owerhede by die sentrum het dadelik reaksiespanne ontbied, insluitend 'n gyselaaronderhandelaar van die Suid-Afrikaanse Polisiediens," het Makhele verduidelik.
Die onderhandelaar het ongeveer drie uur lank met die gevangene onderhandel waarna hy homself oorgegee het.
"Toe die reaksiespanne die kantoor betree het, het hulle op die 35-jarige vroulike tronkbewaarder se liggaam afgekom. Sy het in 'n plas bloed gelê en het verskeie steekwonde opgedoen terwyl sy gyselaar gehou is."
Die 33-jarige kollega het die voorval oorleef. Sy word vir skok behandel.
"Die gevangene is weer in hegtenis geneem. Hy sal aangekla word van moord en ander klagtes wat mag spruit uit onderhoude met die bewaarder wat die voorval oorleef het. 'n Nadoodse ondersoek word ook gedoen."
Besonderhede van die oorledene en haar kollega sal eers bekend gemaak word sodra hul families en naasbestaandes in kennis gestel is.
Richard Mamabolo, woordvoerder van die polisievakbond Popcru, het gesê die vrou wat die voorval oorleef het, is vermoedelik verkrag tydens die gyselaardrama.
Goedemoed-gevangenis In die nuus
Pa sit lank ná dogters se verkragting
Verstrengelde walvis gered
Dit moes n baie benoude tyd gewees het vir die vroue. Was dit n manlike gevangene? En waar kom die wapen vandaan wat hy/sy gebruik het. Daardie mense is nie vir hul plesier in die tronk nie so waarom hulle vertrou. Dis tog baie jammer dat tralies hulle nie kan beheer nie.
sulke gemors van kriminele kort die doodstraf. HULLE KAN NIE GEREHABILITEER WORD NIE.
Sterkte aan al die familielede, en al my ander kollegas op Goedemoed. Ja ons het n gevaarlike werk en baie sien dit dalk nie so nie, en min word van ons ooit melding gemaak. N besering aan een, is n besering aan almal. Julle is in my gebede kollegas
Ek kan nie verstaan hoekom moet daar altyd in gyselaar situasies onderhandel word nie – kry n skerpskutter en haal die wetter uit. Sterkte aan die familie van die oorledene en ook vir die getraumatiseerde kollega, dink nie mens herstel ooit volkome van so n traumatiese ondervinding nie…en die hartseer is oor n paar jaar is die moordenaar weer uit op vrye voet.
Daar is seker agv bg vroue bewaarders by mans afdelings en andersom in ons land met min tot geen misdaad.